Verdagtes gou aangekeer ná boervrou op plaas beroof isArgieffoto: Reint Dykema Vinnige optrede deur die Limpopo-polisie, boere van die gemeenskap en die Spoorsnyers, ŉ private veiligheidsmaatskappy, het gesorg dat drie verdagtes in hegtenis geneem is nadat hulle glo ŉ 70-jarige vrou op haar plaas aangeval en van vuurwapens beroof het. Lt.kol. Malesela Ledwaba, provinsiale polisiewoordvoerder, het Donderdag gesê drie verdagtes het Woensdag in die vroeë oggendure op die vrou se plaas in die Laersdrif-omgewing naby Stofberg toegeslaan. “Die vrou is aangerand en die mans het ses vuurwapens wat in die kluis was, gesteel voordat hulle gevlug het,” het Ledwaba gesê. Die rolspelers het die verdagtes se spore gevolg en hulle binne 24 uur opgespoor en in hegtenis geneem. Die polisie het ook van die gesteelde vuurwapens teruggekry. Die verdagtes moet binnekort in die Laersdrif-landdroshof verskyn op aanklagte van huisroof en die besit van gesteelde eiendom. Lt.genl. SF Masemola, provinsiale polisiekommissaris, het die gemeenskap en die polisie geloof vir hul flinke optrede wat tot die inhegtenisnemings gelei het.